ডাকাতি করে হাতানো সোনা শিলিগুড়িতে এনে বিক্রি করার পরিকল্পনা ছিল। কিন্তু, আগে থেকেই খবর ছিল পুলিশের কাছে। ফলে, ৫ কোটি টাকার সোনা-সহ হাতেনাতে ধরা পড়ল ৩ দুষ্কৃতী।

গোপন সুত্রে খবর পেয়ে অভিযান চালিয়ে শিলিগুড়ির সালুগাড়ায় একটি গাড়ির ভিতর থেকে ভক্তিনগর থানার পুলিশ ওই সোনা উদ্ধার করে। ১৮টি সোনার বাঁট ছাড়াও নগদ ৯ লক্ষ ৪৩ হাজার টাকা উদ্ধার করা হয়েছে। দুষ্কৃতীদের কাছ থেকে দু’রাউন্ড গুলি-সহ একটি আগ্নেয়াস্ত্র উদ্ধার করেছে পুলিশ। শিলিগুড়ির পুলিশ কমিশনার মনোজ বর্মা জানিয়েছেন, উদ্ধার হওয়া সোনার বাঁটের প্রতিটির আনুমানিক ওজন এক কেজি। আন্তর্জাতিক বাজারে উদ্ধার হওয়া সোনার মোট মূল্য পাঁচ কোটি টাকারও বেশি।  
পুলিশের প্রাথমিক অনুমান, নেপাল থেকে বড় কোনও ডাকাতি করে শিলিগুড়িতে এসে সোনা বিক্রি করার পরিকল্পনা ছিল দুষ্কৃতীদের। এর পিছনে বড় কোনও আন্তর্জাতিক সোনা পাচার চক্র জড়িত আছে কিনা তা খতিয়ে দেখছে পুলিশ। ধৃতদের বিরুদ্ধে একাধিক ধারায় মামলা রুজু করেছে পুলিশ। পুলিশের দাবি, শিলিগুড়িতে এত বিপুল সোনা এর আগে উদ্ধার হয়নি।